钦定古今图书集成/明伦汇编/氏族典/第302卷 > 梁适
## 钦定古今图书集成/明伦汇编/氏族典/第302卷 > 梁适

按《宋史梁适传》：“适字仲贤，东平人，翰林学士颢之子
也。少孤，尝辑父遗文及所自著以进。真宗授秘书省
正字，知昆山县，徙梧州。更举进士，知淮阳军，寻召为
审刑详议官，拜右正言，改直史馆，修起居注，奉使陕
西，进知制诰，出知兖州，再迁枢密直学士，知延州、澶
州，徙秦州。入知审刑院，擢枢密副使，迁参知政事，进”
同中书门下平章事、集贤殿大学士。大珰王守忠求
为节度使，适持不可。张贵妃治丧皇仪殿，又以为不
可。将以适为园林使，适言“国朝以来无此制。”由是寝。
适晓畅法令，临事有胆力，而多挟智数，不为清议所
许，罢知郑州，复知秦州，徙永兴军。夏人盗耕屈野河
西田累年，朝廷欲正封，以适为定国军节度使、知并
州，还，知河阳，领忠武、昭德二镇。检校太师，复为观文
殿大学士致仕，卒，谥曰“庄肃。”